Up-22/99
Natisni
Opravilna št.:
Up-22/99
Datum odločitve:
17. 2. 1999
ECLI:
ECLI:SI:USRS:1999:Up.22.99
Akt:
Ustavna pritožba I. V. zoper sklep namestnika Generalnega državnega tožilca Republike Slovenije št. Tu 323/98 z dne 4. 12. 1998
Izrek:
Ustavna pritožba I. V. zoper sklep namestnika Generalnega državnega tožilca Republike Slovenije se zavrže.
Evidenčni stavek:
Ker niso izčrpana vsa pravna sredstva zoper akt, ki se izpodbija, se ustavna pritožba zavrže.
Geslo:
Zahteva za izločitev državnega tožilca.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o kazenskem postopku (ZKP), 42., 44. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
20. 1. 1999
Vrsta odločitve:
sklep
Vrsta rešitve:
zavrženje
Dokument:
US19337
Up-22/99
17. 2. 1999
S K L E P
Ustavno sodišče je v postopku za preizkus ustavne pritožbe I. V. iz Š. L., ki ga zastopa Ž. K., odvetnik v L. na seji senata dne 17. februarja 1999
s k l e n i l o:
Ustavna pritožba I. V. zoper sklep namestnika Generalnega državnega tožilca Republike Slovenije št. Tu 323/98 z dne 4. 12. 1998 se zavrže.
O b r a z l o ž i t e v
1. Pritožnik je dne 20. 1. 1999 vložil ustavno pritožbo zoper v izreku tega sklepa navedeni sklep, s katerim je namestnik Generalnega državnega tožilca zavrnil zahtevo pritožnikovega zagovornika za izločitev okrožne državne tožilke, ki zastopa obtožbo v zadevi Okrožnega sodišča v Kranju št. K 53/98, in vrhovne državne tožilke, vodje skupine državnih tožilcev za posebne zadeve. Pritožnik zatrjuje, da so bile z izpodbijanim aktom kršene njegove pravice iz 14. in 21. člena v zvezi z 20. členom Ustave, 22. člena, 23. člena, 28. člena, 29. člena in 39. člena Ustave in 6. člena Konvencije o varstvu človekovih pravic in temeljnih svoboščin. Predlaga, da Ustavno sodišče ustavni pritožbi ugodi in izpodbijani sklep odpravi oziroma razveljavi.
2. Hkrati predlaga zadržanje izvršitve izpodbijanega sklepa tako, da se do dokončne odločitve o ustavni pritožbi okrožni državni tožilki odreče zastopanje obtožbe v konkretnem kazenskem postopku, saj bi drugače lahko nastale težko popravljive škodljive posledice.
3. Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljnjem besedilu: ZUstS) se ustavna pritožba lahko vloži, ko so izčrpana vsa pravna sredstva. Sklep, s katerim se zavrne zahteva za izločitev sodnika oziroma predsednika sodišča, izdan po vložitvi obtožbe, se po določbi četrtega odstavka 42. člena Zakona o kazenskem postopku (Uradni list RS, št. 63/94, 72/98 in 6/99 - v nadaljnjem besedilu: ZKP) lahko izpodbija samo v pritožbi zoper sodbo. V skladu s prvim odstavkom 44. člena ZKP pa se navedena določba smiselno uporablja tudi za sklep o zavrnitvi zahteve za izločitev državnega tožilca. Zato lahko pritožnik morebitne kršitve človekovih pravic, ki naj bi bile storjene z izpodbijanim sklepom, uveljavlja šele v ustavni pritožbi zoper sodbo, po njihovem poprejšnjem uveljavljanju v pravnih sredstvih, ki mu jih zoper sodbo daje zakon. Ker navedena pravna sredstva še niso mogla biti izčrpana, je ustavna pritožba očitno prezgodnja.
4. Ker ni izpolnjena procesna predpostavka iz prvega odstavka 51. člena ZUstS, je bilo treba ustavno pritožbo zavreči.
5. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica dr. Mirjam Škrk ter člana sodnik dr. Zvonko Fišer in sodnica dr. Miroslava Geč - Korošec.
Predsednica senata:
dr. Mirjam Škrk